# śrīmad-bhaktivinoda-viraha-daśakam

(Ten verses describing the feelings of separation from Srila Bhaktivinoda Thakur, written for the occasion of his disappearance day by His Grace Bhakti Rakshaka Sridhar Deva Goswami in 1936)

hā hā bhaktivinoda ṭhakkura guro dvāviṁśatis te samā

dīrghād-duḥkha-bharād aśeṣa-virahād duḥkhīkṛtā bhūr iyam |

jīvānāṁ bahu-janma-puṇya-nivahākṛṣṭo mahī-maṇḍale

āvirbhāva-kṛpāṁ cakāra ca bhavān śrī-gaura-śaktiḥ svayam ||1||

dīno’haṁ cira-duṣkṛtir na hi bhavat-pādābja-dhūli-kaṇā-

snānānanda-nidhiṁ prapanna-śubhadaṁ labdhuṁ samartho’bhavam

kintv audārya-guṇāt tavāti-yaśasaḥ kāruṇya-śaktiḥ svayaṁ

śrī-śrī-gaura-mahāprabhoḥ prakaṭitā viśvaṁ samanvagrahīt ||2||

he deva! stavane tavākhila-guṇānāṁ te viriñcādayo

devā vyartha-manorathāḥ kim u vayaṁ martyādhamāḥ kurmahe |

etan no vibudhaiḥ kadāpy atiśayālaṅkāra ity ucyatāṁ

śāstreṣv eva na pāraye’ham iti yad gītaṁ mukundena ca ||3||

dharmaś carmagato’jñataiva satatā yogaś ca bhogātmako

jñāne śūnya-gatir japena tapasā khyāti-jighāṁsaiva ca |

dāne dāmbhikatānurāga-bhajane duṣṭāpacāro yadā

buddhiṁ buddhimatāṁ bibheda hi tadā dhātrā bhavān preṣitaḥ ||4||

viśve’smin kiraṇair yathā himakaraḥ sañjīvayan nauṣadhīr

nakṣatrāṇi ca rañjayan nija-sudhāṁ vistārayan rājate |

sac-chāstrāṇi ca toṣayan budha-gaṇaṁ sammodayaṁs te tathā

nūnaṁ bhūmi-tale śubhodaya iti hlādo bahuḥ sātvatām ||5||

lokānāṁ hita-kāmyayā bhagavato bhakti-pracāras tvayā

granthānāṁ racanaiḥ satām abhimatair nānāvidhair darśitaḥ |

ācāryaiḥ kṛta-pūrvam eva kila yad rāmānujādyair budhaiḥ

premāmbodhi-vigrahasya bhavato māhātmya-sīmā na tat ||6||

yad-dhāmnaḥ khalu dhāma caiva nigame brahmeti saṁjñāyate

yasyāṁśasya kalaiva duḥkha-nikarair yogeśvarair mṛgyate |

vaikuṇṭhe para-mukta-bhṛṅga-caraṇo nārāyaṇo yaḥ svayaṁ

tasyāṁśī bhagavān svayaṁ rasa-vapuḥ kṛṣṇo bhavān tat-pradaḥ ||7||

sarvācintya-maye parātpara-pure goloka-vṛndāvane

cil-līlā-rasa-raṅginī parivṛtā sā rādhikā śrī-hareḥ |

vātsalyādirasaiś ca sevita-tanor mādhurya-sevā-sukhaṁ

nityaṁ yatra madā tanoti hi bhavān tad-dhāma-sevā-pradaḥ ||8||

śrī-gaurānumataṁ svarūpa-viditaṁ rūpāgrajenādṛtaṁ

rūpādyaiḥ pariveśitaṁ raghu-gaṇair āsvāditaṁ sevitam |

jīvādyair abhirakṣitaṁ śuka-śiva-brahmādi-saṁmānitaṁ

śrī-rādhā-pada-sevanāmṛtam aho tad dātum īśo bhavān ||9||

kvāhaṁ manda-matis tv atīva patitaḥ kva tvaṁ jagat-pāvanaḥ

bho svāmin kṛpayāparādha-nicayo nūnaṁ tvayā kṣamyatām |

yāce’haṁ karuṇā-nidhe varam imaṁ pādābja-mūle bhavat-

sarvasvāvadhi-rādhikā-dayita-dāsānāṁ gaṇe gaṇyatām ||10||

 —o)0(o—

# śrīmad-bhaktivinoda-daśakam

(This poem appeared in *Gauḍīya* magazine, July 1939, 7.47)

amanda-kāruṇya-guṇākara śrī-

caitanya-devasya dayāvatāraḥ |

sa gaura-śaktir bhavitā punaḥ kiṁ

padaṁ dṛśor bhakti-vinoda-devaḥ ||1||

śrīmaj-jagannātha-prabhu-priyo ya

ekātmako gaura-kiśorakena |

śrī-gaura-kāruṇya-mayo bhavet kiṁ

nityaṁ smṛtau bhakti-vinoda-devaḥ ||2||

śrī-nāma-cintāmaṇi-sampracārair

 ādarśam ācāra-vidhau dadhau yaḥ |

sa jāgarūkaḥ smṛti-mandire kiṁ

nityaṁ bhaved bhakti-vinoda-devaḥ ||3||

nāmāparādhai rahitasya nāmno

māhātmya-jātaṁ prakaṭaṁ vidhāya |

jīve dayālur bhavitā smṛtau kiṁ

kṛtāsano bhakti-vinoda-devaḥ ||4||

gaurasya gūḍha-prakaṭālayasya

sato’sato harṣa-kunāṭyayoś ca |

prakāśako gaura-jano bhavet kiṁ

smṛtyāspadaṁ bhakti-vinoda-devaḥ ||5||

nirasya vighnān iha bhakti-gaṅgā-

pravāhanenoddhṛta-sarva-lokaḥ |

bhagīratho nitya-dhiyāṁ padaṁ kiṁ

bhaved asau bhakti-vinoda-devaḥ ||6||

viśveṣu caitanya-kathā-pracārī

māhātmya-śaṁsī guru-vaiṣṇavānām |

nāma-grahādarśa iha smṛtaḥ kiṁ

citte bhaved bhakti-vinoda-devaḥ ||7||

prayojanaṁ sann abhidheya-bhakti-

siddhānta-vāṇyā samam atra gaura- |

kiśora-sambandha-yuto bhavet kiṁ

cittaṁ gato bhakti-vinoda-devaḥ ||8||

śikṣāmṛtaṁ sajjana-toṣaṇīṁ ca

cintāmaṇiṁ cātra sa-jaiva-dharmam |

prakāśya caitanya-prado bhavet kiṁ

citte dhṛto bhakti-vinoda-devaḥ ||9||

āṣāḍha-darśe’hani gaura-śakti-

gadādharābhinna-tanur jahau yaḥ |

prapañca-līlām iha no bhavet kiṁ

dṛśyaḥ punar bhakti-vinoda-devaḥ ||10||

 —o)0(o—